આ અંગે મળતી માહિતી અનુસાર સુરત શહેરના અલથાણ સોહમ ચોકડી નજીક રહેતા સંતોષ સુરેશ ડે ગેરેજનો ધંધો કરે છે. તેમણે એક આઈશર ટ્રક નંબર ડીએન 09 જે 9219 ચાર લાખમાં ખરીદ્યો હતો. તે પોતાના નામે ટ્રાન્સફર કર્યો ન હતો. તેમના ગેરેજ પર સોનું નામનો એક ટ્રક ડ્રાઇવર જે હજીરામાં ટ્રક ચલાવતો હતો તે અવાર નવાર આવતો હોય જેથી સંતોષે ડ્રાઇવરની જરૂરિયાત હોવાનું કહેતા સોનુએ ઉત્તર પ્રદેશના વિવેક યાદવ નામના વ્યક્તિને ડ્રાઇવર તરીકે અને ક્લીનર તરીકે નિષાદ મહમદ યુનુસ કુરેશી ગોઠવી આપ્યા હતા. ટેમ્પો મોરા ગામે આવેલ રીલાયન્સ ઈન્ડસ્ટ્રીઝ લિમિટેડમાં કામ માટે મૂક્યો હતો. આ ટેમ્પો 20મી મેના રોજ સેલવાસ ભીલોસા ઈન્ડસ્ટ્રીઝ નામની કંપનીમાંથી યાર્ન ભરીને પલસાણા તાલુકાનાં વાંકાનેડા ખાતે અનમોલ ટ્રાન્સપોર્ટ ઉપર ખાલી કરવા નીકળ્યો હતો. 21મી મે ના રોજ સવારે સાડા આઠ વાગ્યાના અરસામાં સંતોષ પર તેના ક્લીનરનો ફોન આવેલો અને કહેલું કે હું ઓલપાડ પેટ્રોલપંપ પર છું મને ઘણો મારેલો છે તમે મને લેવા માટે જલ્દી આવો. જેથી સંતોષ તેના મિત્ર રાજેશ સાથે ઓલપાડ પેટ્રોલપંપ પર પહોંચ્યા હતા ત્યારે ક્લીનર નૌશાદ યુનુસે જણાવ્યુ હતું કે સેલવાસથી યાર્ન ભરીને કડોદરા તરફ આવવા નીકળ્યા હતા ત્યારે ચાલક વિવેક યાદવ પર સોનુંનો ફોન આવ્યો હતો. અને જણાવ્યુ હતું કે હું પલસાણા ચોકડીએ ઊભો છું મને ટ્રકમાં સાથે લઈ જશો. ત્યારબાદ ટેમ્પો પલસાણા આવતા સોનું તેમાં બેસી ગયો હતો. ટેમ્પો કડોદરા ચોકડી પાસે આવેલ નીલમ હોટેલ પાસે ઊભો રહ્યો હતો. એ દરમ્યાન ક્લીનર નૌષદે વિવેકને કહેલું કે આપણી ટ્રક ચલથાણ નજીક ખાલી કરવાની છે તો તો અહી કેમ ઊભી રાખી. સોનુએ ક્લીનરને કહેલું કે તને ખબર નહીં પડે ટ્રક આગળ ખાલી કરવાની છે. આ દરમ્યાન એક પલ્સર પર આવેલા અજાણ્યા શખ્સે ટ્રક પાસે આવીને ઊભા રહીને કહ્યું હતું કે માલની બીલ્ટી મને આપી દો જેથી ચાલક અને ક્લીનરે બીલ્ટી આપી દીધી હતી. રાત્રિના 12.30 વાગ્યાના અરસામાં સોનું ચાલક અને ક્લીનરની સાથે ટ્રક લઈને કામરેજના ચોર્યાસી ટોલનાકાથી એક કિમી આગળ લઈ ગયો હતો. આ દરમ્યાન સોનુએ ચાલક અને ક્લીનર પાસે મોબાઇલ ફોન લઈ લીધો હતો. અચાનક એક પલ્સર પર અજાણ્યો ઈસમ તથા એક ટવેરા ગાડીમાં આવેલ બે ઇસમોએ માર મારવાનું શરૂ કર્યું હતું. આ દરમ્યાન ક્લીનરને ત્યાં મૂકીને ટ્રક ડ્રાઇવર વિવેક યાદવને બળજબરી ટવેરામાં બેસાડી 10 લાખ રૂપિયાનું યાર્ન અને 4 લાખનો ટેમ્પો મળી કુલ 14 લાખની લૂંટ કરી ભાગી છૂટ્યા હતા. ઘટના અંગે કામરેજ પોલીસે ગુનો નોંધી તપાસ હાથ ધરી છે.